Ondersoek oor verkoop van onderwysposteŉ Taakspan het begin om ondersoek in te stel na bewerings dat onderwysposte verkoop is, het die departement van basiese onderwys gesê. “Die span het met sy ondersoek begin en daar is klaar onderhoude met vakbonde gevoer,” het Elijah Mhlanga, woordvoerder van die departement, in ŉ verklaring gesê. Minister Angie Motshekga, minister van basiese onderwys, het die taakspan op die been gebring na berigte dat beamptes, insluitend vakbondverteenwoordigers, poste verkoop het. Mhlanga het gesê die span sal ondersoek instel oor of daar tekortkominge is in die aanstellingsbeleid van onderwysers. Die duur van die ondersoek sal bepaal word sodra die omvang van die probleem duidelik is. ‘n Verslag sal na afloop van die ondersoek aan die minister voorgelê word. Prof. John Volmink staan aan die hoof van die ondersoek. Die ondersoekspan sluit ŉ verteenwoordigers van die departemente van justisie en staatsdiens en administrasie, ŉ regskenner, ŉ menslike hulpbron-spesialis en ŉ ouditeursfirma in. Daar is vroeër vanjaar berig dat lede van die vakbond Sadou onderwysposte verkoop het vir nagenoeg R30 000. City Press het berig dat ŉ Johannesburgse onderwyseres beweer het dat ŉ lid van die vakbond haar vir seks gevra het in ruil vir ŉ skoolhoofpos. Sadou het enige betrokkenheid ontken.